Lou Andreas-Salomé
Store norske leksikon,Språk og litteratur,Litteratur i verden,Europa,Tysklands litteratur,Tysklands litteratur 1900-1950
Lou Andreas-Salomé var en russisk-tysk forfatter og psykoanalytiker som skrev både skjønnlitteratur, sakprosa og essay. Sin plass i litteraturhistorien har Andreas-Salomé fått mer som nær venn av Friedrich Nietzsche, Rainer Maria Rilke og Sigmund Freud enn for sitt eget skjønnlitterære verk.
Biografi Louise von Salomé vokste opp i St. Petersburg. I barndomshjemmet ble det snakket tre språk – tysk, fransk og russisk – og hun fikk en svært god privatutdannelse, blant annet i filosofi. I 1880 flyttet hun til Zürich, hvor hun studerte religionshistorie og filosofi, og i 1882 slo hun seg ned i Roma. Her ble hun kjent med filosofen Paul Rée (1849–1902) og med hans venn Friedrich Nietzsche. Vennskapet ble brutt høsten 1882.I 1887 giftet hun seg med Friedrich Carl Andreas (1846–1930). Ekteskapet var et fornuftekteskap, og Lou Andreas-Salomé forbeholdt seg retten til å inngå forbindelser med andre menn. Ekteparet bodde i flere år i Berlin, hvor Lou Andreas-Salomé fikk et utstrakt kontaktnett i kulturelle kretser, ikke minst knyttet til teatret Volksbühne og Freie Bühne.I 1897 ble hun kjent med Rainer Maria Rilke. De innledet et forhold og holdt sammen fram til 1901, delvis i München, delvis i Berlin, og foretok blant annet to reiser til Russland, som inspirerte Rilke til blant annet hans verk Stundenbuch. Hennes betydning for utviklingen av Rilkes forfatterskap var stor. I 1911 ble hun kjent med Sigmund Freud. I 1912–1913 bodde hun i Wien, hvor hun studerte psykoanalyse, og i 1915 åpnet hun egen psykoanalytisk praksis i Göttingen. Verk Andreas-Salomé skrev både skjønnlitterære verk, verk om kjente kulturpersonligheter i egen samtid og psykoanalytiske tekster. Hennes brevveksling, som har blitt utgitt posthumt, er omfattende. Stor utbredelse fikk Henrik Ibsens Fraugengestalten (1892), Friedrich Nietzsche in seinen Werken (1894), Rainer 1922; Rainer Maria Rilke (Buch des Gedenkens) (1928) og Mein Dank an Freud, Offener Brief an Prof. S. Freud zu seinem 75. Geburtstag (1931). Brevvekslingen mellom Andreas-Salomé og Rilke ble utgitt posthumt i 1952: Rainer Maria Rilke – Lou Andreas Salomé: Briefwechsel, brevene mellom henne og Freud i 1966: Sigmund Freud – Lou Andreas-Salomé: Briefwechsel, og brevvekslingen med Anna Freud, „Als käm ich heim zu Vater und Schwester“ Lou Andreas-Salomé – Anna Freud: Briefwechsel, i 2001. Som skjønnlitterær forfatter har Andreas-Salomé primært litteraturhistorisk interesse. Størst utbredelse i hennes samtid fikk fortellingen Ruth (1885), som kom ut i ny, kommentert utgave i 2008. Også novellene Fenitschka og Eine Ausschweifung (1898) har blitt publisert i ny, kommentert utgave (2017). Nevnes bør også familieromanen Das Haus. Eine Familiengeschichte vom Ende des vorigen Jahrhunderts (1921). Blant Andreas-Salomés psykoanalytiske tekster er Anal und Sexual (1916) og Psychosexualität (1917).Hennes selvbiografiske opptegnelser, Lebensrückblick – Grundriß einiger Lebenserinnerungen, ble publisert i 1951. Betydning Gjennom sin emansiperte livsførsel, som utfordret datidens konvensjoner, og sitt omfattende kulturelle nettverk ble Andreas-Salomé allerede i sin egen samtid en legende. Særlig forholdet hennes til Nietzsche og Rilke har vært gjenstand for stor interesse. Hennes vegring mot å innordne seg datidens konvensjoner for kvinner gjorde henne til en inspirasjon for kvinnebevegelsen.Andreas-Salomés liv har vært gjenstand for mange biografier (blant annet Cordula Koepcke [1982], Irmgard Hülsemann [2000], Michaela Wiesner-Bangard og Ursula Welsch [2002]), til inspirasjon for komposisjoner (Guiseppe Sinopoli [1946-2001] komponerte operaen Lou Salomé i 1981). I 2015 lagde den tyske regissøren Cordula Kablitz-Post (født 1964) filmen Lou Andreas-Salomé.Fra rundt 2000 har flere av hennes skjønnlitterære tekster kommet ut i nye, kommenterte utgaver, men den litteraturvitenskapelige forskningen er begrenset. Som muse og som viktig person i livene til blant annet Friedrich Nietzsche og Rainer Maria Rilke er hun likevel en mye omtalt personlighet i tysk litteratur- og kulturhistorie.Også som psykoanalytiker har Andreas-Salomé satt spor etter seg. I Tyskland er en videreutdanningsinstitusjon for psykoanalyse i Göttingen oppkalt etter henne: Lou Andreas-Salomé-Institut für Psychoanalyse und Psychotherapie. Les mer i Store norske leksikon Tysklands litteratur Eksterne lenker Lou Andreas-Salomé i Projekt Gutenberg (DE) Lou Andreas-Salomé i databasen FemBio (Frauen.Biographieforschung) Lou Andreas-Salomé i Deutsche Biographie